**Príloha č. 5 OP VaI - Línie intervencií investičnej stratégie OP VaI vo vzťahu k oblastiam špecializácie v zmysle RIS3**

Línie intervencií pre investičnú stratégiu OP VaI boli navrhnuté tak, aby boli v plnej miere konzistentné s RIS3 SK. Línie intervencií sú z uvedeného dôvodu rozdelené do štyroch skupín, ktoré sú totožné so strategickými cieľmi RIS3 SK, pričom je popísané, akým spôsobom bude OP VaI prispievať k napĺňaniu jednotlivých cieľov RIS3 SK, vrátane väzieb na konkrétne aktivity RIS3 SK.

Línie intervencií zohľadňujú aj to, čo je vhodné podporovať z EŠIF a čo je vhodnejšie podporiť v rámci iných zdrojov príslušných štátnych politík. Línie intervencií súčasne vychádzajú z princípov komplementarného financovania a deliacich línií s ostatnými operačnými programami, najmä IROP[[1]](#footnote-1), OP II[[2]](#footnote-2) a OP Ľudské zdroje[[3]](#footnote-3).

Pre celý OP VaI sa bude oproti 2007 – 2013 uplatňovať upravený systém hodnotenia projektov a zjednodušené pravidlá ich prípravy a implementácie. Pri hodnotení projektov sa bude zvýšený dôraz klásť na obsahovú kvalitu projektov po vzore hodnotiacich kritérií projektov Horizontu 2020, vrátane zvýšenej miery využívania zahraničných hodnotiteľov - najmä v prípade výskumných projektov. Uplatnením tohto princípu bude spôsob implementácie OP VaI ako taký prispievať k plneniu aktivity 2.1.2. RIS3 SK - Zvýšenie štandardov posudzovania, financovania a administrácie projektov.

***Intervenčná línia 1: Prehlbovať integráciu a ukotvenie kľúčových priemyselných odvetví, ktoré zvyšujú miestnu pridanú hodnotu, prostredníctvom spolupráce miestnych dodávateľských reťazcov a podporou ich vzájomného sieťovania.***

MŠVVaŠ SR bude prispievať k intervenčnej línii 1 prostredníctvom:

* pokračujúcej aktivity z programového obdobia 2007 - 2013 budú podporované v oblastiach špecializácie RIS3 SK dlhodobé strategické partnerstvá medzi priemyslom a výskumnými inštitúciami[[4]](#footnote-4) formou individuálnych spoločných výskumných centier, ako aj dlhodobých strategických výskumných projektov, aj keď primárne budú tieto aktivity prispievať k plneniu cieľov intervenčnej línie 2, budú mať pozitívny efekt aj v tejto intervenčnej línii (*pozitívny vplyv na plnenie cieľov aktivity 1.1.2 RIS3 SK "Podpora ukotvenia kľúčových odvetví, napr. prostredníctvom klastrov a iných foriem sieťovania aj na miestnej, regionálnej, národnej a makroregionálnej úrovni" a aktivity 1.3.2 RIS3 SK "Budovanie priemyselných výskumných, vývojových a inovačných kapacít s účasťou akademickej a univerzitnej sféry - korporátne výskumné centrá podnikov")*.

MH SR bude prispievať k intervenčnej línii 1 nasledovným spôsobom:

* prostredníctvom podpory sieťovania, napríklad formou klastrov, bude podporovaný rozvoj spolupráce subjektov (*za účelom naplnenia cieľa aktivity 1.1.2. RIS3 SK „Podpora ukotvenia kľúčových odvetví, napr. prostredníctvom klastrov a iných foriem sieťovania aj na miestnej, regionálnej, národnej a makroregionálnej úrovni“.* Bude podporovaná aj spolupráca firiem s výskumnými inštitúciami, s dôrazom na realizáciu projektov s vysokým inovačným potenciálom (*napĺňanie aktivity 1.2.2 RIS3 SK "Podpora vzájomnej spolupráce firiem s akademickým a univerzitným výskumom na riešení projektov s inovačným potenciálom“)*. Prostredníctvom podpory budovania nových a rozvoja existujúcich výskumných, vývojových a inovačných kapacít v podnikoch dôjde k priamemu naplneniu cieľov RIS3 SK (*aktivity 1.3.1 RIS3 SK „Budovanie priemyselných výskumných, vývojových a inovačných kapacít v podnikoch“ a 1.3.3 „Podpora existujúcich priemyselných výskumných, vývojových a inovačných kapacít v podnikoch“)*. Rozvoj výskumu, vývoja a inovácií v podnikateľskej sfére, spolu s zvyšovaním kvality a efektivity výrobných a technologických procesov prispeje k naplneniu *aktivity 1.2.1 RIS3 SK „Podpora štrukturálnych zmien v priemysle“.*

***Intervenčná línia 2: Zvýšiť príspevok výskumu k hospodárskemu rastu cestou globálnej excelentnosti a lokálnej relevantnosti.***

MŠVVaŠ SR bude k intervenčnej línii 2 prispievať prostredníctvom:

* podpory integrovaných[[5]](#footnote-5) vysokokvalitných infraštruktúrnych projektov v prostredí univerzít a Slovenskej akadémie vied a rezortných výskumných inštitúcií, ktoré budú nadväzovať na v programovom období 2007 - 2013 podporené centrá excelentnosti, univerzitné vedecké parky a výskumné centrá - čím budú prispievať k plneniu cieľov RIS3 SK vo viacerých aktivitách intervenčnej línie 2 (*priame napĺňanie aktivity 2.1.4 RIS3 SK " Podpora výskumnej profilácie excelentných subjektov výskumu" a aktivity 2.2.1 RIS3 SK " Rozvoj existujúcich univerzitných vedeckých parkov a výskumných centier pri univerzitách a SAV vo väzbe na priority RIS3 SK"*).podpory aktívnejšieho zapájania sa do projektov Európskeho výskumného priestoru[[6]](#footnote-6), čo súčasne bude znamenať aj podporu vysokokvalitných projektov hodnotených prostredníctvom hodnotiacich mechanizmov Horizontu 2020[[7]](#footnote-7) - týmto bude OP VaI prispievať k plneniu všetkých aktivít v rámci RI3 SK týkajúcich sa medzinárodnej vedecko-technickej spolupráce (*napĺňanie aktivity RIS3 SK 2.4.1 Systémová zmena koordinácie národných štruktúr pre Horizon 2020, ERC, ERANET, aktivity RIS3 SK 2.4.3 Účasť slovenských subjektov v medzinárodných technologických platformách a aktivity RIS3 SK 2.4.5 Stimulácia cezhraničnej a makroregionálnej spolupráce na výskum, vývoj a inovácie a aktivity RIS3 SK 2.4.6 Podpora tímov zapojených do medzinárodnej vedecko-technickej spolupráce*),
* systémového riešenia horizontálnych tém, ktoré ovplyvňujú celkovú výkonnosť systému výskumu a vývoja na Slovensku - najmä oblasti centrálnej informačno-komunikačnej a interdisciplinárnej infraštruktúry výskumu a vývoja (*napĺňanie aktivity RIS3 SK 2.2.2 Podpora budovania národnej infraštruktúry pre využívanie štruktúr ESFRI*) a zmeny postoja verejnosti a mladej generáciu k oblasti výskumu, vývoja a inovácií prostredníctvom cielených podujatí a aktivít v oblasti popularizácie výskumu, vývoja a inovácií (*napĺňanie aktivity RIS3 SK 2.1.5. Podpora zlepšenia postoja verejnosti k vede, technike a inováciám, popularizácia vedy a techniky*),
* podpory dlhodobého kolaboratívneho výskumu a vývoja priemyslu a výskumných inštitúcie vo forme spoločných výskumných centier, ktorých koordinátorom je priemyselný subjekt (napĺňanie aktivity RIS3 SK 2.3.1. Podpora dlhodobých partnerstiev medzi podnikmi a výskumnými centrami) a dlhodobých strategických výskumných projektov (*napĺňanie aktivity RIS3 SK 2.3.1. Podpora dlhodobých partnerstiev medzi podnikmi a výskumnými centrami*) v oblastiach špecializácie RIS3 SK.

MH SR bude prispievať k intervenčnej línii 2 nasledovným spôsobom:

* Rozvoj inovačnej výkonnosti ekonomiky prostredníctvom zlepšenia spolupráce medzi akademickou a podnikateľskou sférou bude kľúčovou úlohou technologickej agentúry. Okrem podpory spolupráce podnikov a výskumných inštitúcií prostredníctvom medzisektorovej výmeny odborných vedomostí, technických zručností a ľudských zdrojov dôjde k rozvoju spoločných výskumno-vývojových a inovačných aktivít prostredníctvom podpory sieťovania napr. vo forme klastrov alebo technologických platforiem (*príspevok k aktivite RIS3 SK 2.3.1.“Podpora dlhodobých partnerstiev medzi podnikmi a výskumnými centrami“*.
* Komunitárne programy EÚ umožňujú rozvoj cezhraničnej a makroregionálnej spolupráce v oblastiach výskumu, vývoja a inovácií. Malé a stredné podniky však často nemajú dostatočné zdroje a kapacity na prípravu kvalitných projektov. Za účelom intenzívnejšieho zapojenia MSP do medzinárodnej spolupráce v oblasti výskumu, vývoja a inovácií bude podporovaná príprava projektov, čo bude mať pozitívny vplyv na napĺňanie *aktivity RIS3 SK 2.4.4 „Stimulácia cezhraničnej a makroregionálnej spolupráce na výskum, vývoj a inovácie“*.

***Intervenčná línia 3: Vytvoriť dynamickú, otvorenú a inkluzívnu inovatívnu spoločnosť ako jeden z predpokladov pre zlepšenie kvality života.***

MŠVVaŠ SR bude k intervenčnej línii 3 prispievať prostredníctvom:

* realizácie cielených aktivít v oblasti mobilizácie patentovej a licenčnej činnosti výskumných inštitúcií, ktoré z pohľadu pravidiel štátnej pomoci nevykonávajú hospodársku činnosť (s dôrazom na verejný a štátny sektor výskumu a vývoja) - aby sa zintenzívnil prenos nových poznatkov, vedomostí a technológií z prostredia týchto inštitúcií do praxe (*napĺňanie aktivity RIS3 SK 3.6.1. Zlepšenie ochrany a využívania duševného vlastníctva a technologického transferu a 3.6.2 Zvýšenie povedomia v oblasti ochrany a komercializácie duševného vlastníctva)*

MH SR bude prispievať k intervenčnej línii 3 nasledovným spôsobom:

* V oblasti kreatívneho priemyslu, ktorý patrí medzi rýchlo sa rozvíjajúce odvetvia s veľkým rozvojovým potenciálom, budú okrem modernizácie technológií realizované propagačné, vzdelávacie a poradenské aktivity, podpora medzisektorovej spolupráce a sieťovania, rozvoj vývojových kapacít, komercionalizácia výsledkov a internacionalizácia (*napĺňanie aktivity RIS3 SK 3.1.1 „Modernizácia technológií v kreatívnych odvetviach“.*
* Využívanie nástrojov elektronického podnikania MSP, ako sa nazýva komplexný program podpory MSP v oblasti internetovej ekonomiky, prispeje okrem iného k napĺňaniu *aktivity RIS3 SK 3.1.3“ Podpora využívania digitálnych technológií v kreatívnych a netechnologických oblastiach “*
* Komercionalizáciu výsledkov nie len kreatívnych odvetví, ale aj výsledkov aplikovaného výskumu a nových nápadov vytvárajúcich produktové a technologické inovácie v perspektívnych odvetviach hospodárstva podporí nový nástroj na financovanie projektov v podobe schémy SBIR (*príspevok k napĺňaniu aktivity RIS3 SK 3.1.2. „Podpora realizácií výsledkov kreatívnych činností v hospodárskej a spoločenskej praxi, podpora tvorby prototypov a podpora podnikov v oblasti KIBS“).* Rozvoj MSP v úvodných fázach životného cyklu bude v odvetviach KIBS podporovaný prostredníctvom grantov a finančných nástrojov.
* Za účelom prechodu na nízkouhlíkové hospodárstvo a zlepšenia ochrany životného prostredia bude podporovaný výskum, vývoj v oblasti životného prostredia a zavádzanie environmentálne prijateľných technológií vo všetkých odvetviach hospodárstva (*príspevok k napĺňaniu aktivít RIS3 SK 3.2.1. „Podpora výskumu a inovatívnych riešení v oblasti ekológie, environmentálnych problémov a dôsledkov klimatických zmien“ a 3.2.2. „Podpora výskumu a inovatívnych riešení v oblasti ekológie, najmä znižovania emisií a využitia odpadov“)*
* Podpora sociálnych inovácií prispeje k riešeniu spoločenských problémov (*príspevok k napĺňaniu aktivít RIS3 SK 3.3.1 „Riešenie konkrétnych spoločenských problémov, najmä zameraných na inklúziu, problémy marginalizovaných skupín, na riešenie zamestnanosti mladých a starnutie obyvateľstva“)*. Znevýhodnené skupiny obyvateľstva budú zapájané do ekonomických procesov, priaznivé pracovné podmienky budú vytvárané napríklad prostredníctvom rozvoja alternatívnych foriem podnikania a poskytovaním poradenstva (*príspevok k napĺňaniu aktivít RIS3 SK 3.4.1 „Podpora zamestnania rizikových skupín účastníkov trhu práce“).* MSP zamestnávajúce sociálne znevýhodnených alebo zdravotne znevýhodnených zamestnancov budú podporované prostredníctvom grantov a finančných nástrojov (*príspevok k napĺňaniu aktivít RIS3 SK 3.4.2. „Podpora zvýhodnenia podnikateľov zamestnávajúcich občanov so zdravotným postihnutím“)*.
* Kontinuálne monitorovanie podnikateľského prostredia, identifikácia bariér a príprava podkladov pre opatrenia navrhované na riešenie problémov MSP v súlade s uplatňovaním princípu „think small first“ prispeje k napĺňaniu *aktivity RIS3 SK 3.5.2. „Podpora aktivít smerujúcich k odstraňovaniu legislatívnych a administratívnych bariér brániacich rýchlejšiemu rozvoju podnikania“*.
* K riešeniu problému obmedzeného prístupu k financovaniu nových a začínajúcich MSP formou grantov a finančných nástrojov prispejú úverový program pre podporu nových a začínajúcich MSP a fond rizikového kapitálu pre začínajúce podniky vo fázach seed a start up. Tieto nástroje vhodne dopĺňa pomoc podnikateľských anjelov, ktorých sieťovanie je ďalším z navrhnutých opatrení (*aktivita RIS3 SK 3.5.3. „Vytváranie podmienok pre zlepšenie prístupu nových podnikateľských subjektov ku štartovaciemu kapitálu„.* Okrem finančných zdrojov, k rozvoju progresívnych, poznatkovo-intenzívnych a prioritných odvetví prispeje aj činnosť Národného podnikateľského centra, podnikateľských centier v regiónoch, informačné, poradenské a mentorské služby (*aktivita RIS3 SK 3.5.1. „Podpora podnikateľských aktivít najmä v subjektoch pôsobiacich v prioritných odvetviach“)*.
* Budovanie nových a rozvoj existujúcich výskumných, vývojových a inovačných kapacít v podnikoch a zoskupeniach podnikov a podpora výskumných, vývojových a inovačných aktivít prispejú k zvýšeniu technologickej a inovačnej úrovne podnikov. Tieto opatrenia, spolu so zvyšovaním inovačnej výkonnosti formou špecializovaného poradenstva a technologického predvídania prispejú k napĺňaniu cieľov *aktivity RIS3 SK 3.5.4 „Zvyšovanie inovačnej výkonnosti podnikov“*. Komercializácia výsledkov aplikovaného výskumu, využitie nových nápadov v hospodárstve prostredníctvom schémy SBIR a podpora zavádzania inovatívnych výrobkov a služieb na trh napr. formou vytvárania poloprevádzok, prototypov a pilotných aktivít prispejú k napĺňaniu cieľov *aktivity RIS3 SK 3.5.5. „Komercializácia VaI riešení“*.
* Internacionalizácia MSP bude rozvíjaná prostredníctvom podpory účasti slovenských podnikov na prezentačných podujatiach, organizácie kooperačných podujatí vytvorením komplexného systéme podpory internacionalizácie MSP (*aktivita RIS3 SK 3.5.6. „Internacionalizácia podnikov“)*
* Ochrana práv duševného vlastníctva výsledkov výskumno-vývojových a inovačných aktivít nie je dostatočne využívaná. Preto budú vytvorené mechanizmy zvyšovania povedomia o potrebe ochrany práv duševného vlastníctva, ako aj priame mechanizmy ochrany v rámci Európskeho patentového úradu (EPO) (*aktivita RIS3 SK 3.6.1. „Zlepšenie ochrany a využívania duševného vlastníctva a technologického transferu“)*

***Intervenčná línia 4: Zlepšiť kvalitu ľudských zdrojov pre inovatívne Slovensko.***

MŠVVaŠ SR bude k intervenčnej línii 4 prispievať prostredníctvom[[8]](#footnote-8):

* + podpory návratu slovenských kvalitných výskumníkov pôsobiacich v zahraničí tým, že sa bude financovať vybavenie pracovísk potrebných pre činnosť takýchto výskumníkov - v oblastiach špecializácie RIS3 SK (*napĺňanie aktivity RIS3 SK 4.6.2.Vytvorenie podmienok pre návrat vysokokvalifikovaných pracovníkov po absolvovaní praxí a stáží v zahraničí späť na Slovensko a pre získanie vysokokvalifikovaných pracovníkov zo zahraničia pre pôsobenie v SR)*,
  + podpory infraštruktúry slúžiacej na výskum a vývoj s participáciou študentov, doktorandov a mladých vedeckých pracovníkov - v oblastiach špecializácie RIS3 SK (*napĺňanie aktivity RIS3 SK 4.2.2 4.2.2.Posilnenie financovania excelentných verejných vysokých škôl najmä v oblasti technických a prírodných vied a 4.3.4.Zlepšovanie vybavenosti stredných odborných a vysokých škôl v technicky/výskumne orientovaných študijných programoch)*,

MH SR bude prispievať k intervenčnej línii 4 nasledovným spôsobom:

* Medzisektorová spolupráca umožní vzdelávaniu lepšie reflektovať potreby podnikateľských subjektov. Zapojenie odborníkov z podnikateľskej praxe do určovania priorít vzdelávacieho procesu prispeje k identifikácii a rozvoju vzdelávacích odborov v prioritných a perspektívnych odvetviach. Podpora realizácie spoločných projektov prispeje k výmene poznatkov, zvyšovaniu odborných vedomostí a rozvoju technických zručností (*napĺňanie aktivity RIS3 SK 4.3.5. „Zapojenie odborníkov z praxe do vzdelávacieho procesu“*).

1. Integrovaný regionálny operačný program a najmä oblasť podpory kreatívneho priemyslu a komplementárnym spôsobom a v súlade s RIS3 SK podpora vzdelávania a vzdelávacej infraštruktúry. [↑](#footnote-ref-1)
2. Operačný program Integrovaná infraštruktúra a deliace línie vo financovaní informačných technológií - OP II bude implementovať projekty rozvoja informačnej spoločnosti, ktoré vyvolajú dopyt po inováciách v oblasti IKT a OP VaI bude nástrojom na realizáciu výskumu, vývoja a inovácií a financovania samotného výskumu a vývoja v oblasti informačných a komunikačných technológií. [↑](#footnote-ref-2)
3. OP Ľudské zdroje - časť "vzdelávanie", ktorá sa bude prepájať cez prioritné oblasti RIS3 SK na podporené výskumné inštitúcie a centrá realizujúce aj vzdelávanie tak, aby boli synergicky podporené študijné programy v zmysle požiadaviek praxe - tak v oblasti vzdelávacích aktivít z OP ĽZ, ako aj v oblasti vybavenia a infraštruktúry z OP VaI. [↑](#footnote-ref-3)
4. Pod výskumnými inštitúciami sa v OP VaI chápu všetky inštitúcie realizujúce výskum a vývoja z pohľadu pravidiel štátnej pomoci nevykonávajú hospodársku činnosť - univerzity, Slovenská akadémia vied, rezortné výskumné organizácie, mimovládne organizácie. [↑](#footnote-ref-4)
5. Projekty budú podmienené existenciou kvalitnej internej stratégie pre modernizáciu výskumnej infraštruktúry a ich úlohou bude v programovom období 2014 - 2020 realizovať nevyhnutný upgrade a modernizáciu všetkých výskumných centier, ako aj vzdelávacej infraštruktúry pre potreby výskumu, v ktorých je príslušná organizácia koordinátorom, resp. partnerom. Tento prístup zabráni ďalšej fragmentácii výskumného potenciálu Slovenskej republiky, ako aj duplicitám vo vybavení novou infraštruktúrou. Stratégie budú schvaľované zahraničnými expertmi. [↑](#footnote-ref-5)
6. Podpora projektov medzinárodnej spolupráce sa bude riadiť dokumentom EK k synergiám medzi EŠIF, Horizontom 2020 a ostatných programov EÚ**,** *ktorého finálna verzia ešte nie je k dispozícii - po jej finalizácii bude táto časť aktivít OP VaI ešte dopracovaná.* [↑](#footnote-ref-6)
7. Týmto sa bude podporovať vo všeobecnosti princíp excelentnosti výskumu, ktorý patrí medzi nosné princípy RIS3 SK. [↑](#footnote-ref-7)
8. Ide o intervenčnú líniu, v ktorej dochádza k silnej deliacej línii medzi vzdelávacími aktivitami financovanými z ESF prostredníctvom OP Ľudské zdroje a infraštruktúrnymi aktivitami, ktorých cieľom je zvýšenie kvality podmienok vysokoškolského vzdelávania pre potreby výskumu, vývoja a inovácií. [↑](#footnote-ref-8)